**NorthSide prioriterer musik frem for fodbold**

**NorthSide har valgt ikke at opstille storskærme i forbindelse med EM-kampen 17. juni**

Søndag aften under NorthSide Festival 2012 mødes Danmark og Tyskland i den sidste kamp i gruppespillet til EM i fodbold. Naturligt nok har en del af festivalens gæster derfor spurgt, om vi ville vise kampen på storskærm, og det har vi nu besluttet os for ikke at gøre.

NorthSide er en musikfestival med store internationale navne på plakaten, og nogle af disse er programsat til at skulle spille samtidig med søndagskampen. Det har vi valgt at prioritere højere end fodboldkampen af respekt både for vores artister samt den del af publikum, der ikke er interesseret i at se fodbold.

”Det er en beslutning, som vi har diskuteret grundigt, da vi er klar over, at det potentielt kan blive en afgørende kamp for landsholdet. Da NorthSide i 2010 lå samme dag som VM-kampen mod Cameroun, valgte man at skubbe programmet, så alle kunne se kampen, inden Nephew gik på scenen. Den mulighed har vi ikke i år, da vi skal tage hensyn til de mange, der er afhængige af offentlig transport for at komme hjem søndag aften. Vi kan heller ikke sætte en storskærm op, der viser kampen samtidig med, at der er musik på scenerne, da det vil være respektløst både over for artisterne samt den del af publikum, der ikke er interesseret i at se fodbold”.

Sådan siger festivalens talsmand, John Fogde, der dog samtidig gør opmærksom på, at de fodboldinteresserede kan vælge at benytte sig af nogle af de mange storskærmsarrange-menter, der vil blive afviklet rundt om i Aarhus.

NorthSide Festival 2012 afvikles i dagene 15.-17. juni, og billetter kan købes på Northside.dk eller via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2012.